1 priedas

PATVIRTINTA

Vilniaus rajono savivaldybės

administracijos direktoriaus

2021 m. vasario 19 d. įsakymu Nr.388

**LEIDIMO ATLIKTI KASIMO DARBUS VILNIAUS RAJONO SAVIVALDYBĖS VIEŠOJO NAUDOJIMO TERITORIJOJE IŠDAVIMO tvarkos aprašAS**

**I SKYRIUS**

**BENDROSIOS NUOSTATOS**

1. Leidimo atlikti kasimo darbus Vilniaus rajono savivaldybės (toliau – Savivaldybė) viešojo naudojimo teritorijoje išdavimo tvarkos aprašas (toliau – Tvarkos aprašas) nustato leidimo išdavimo, atsisakymo jį išduoti, leidimo galiojimo sustabdymo ir leidimo galiojimo panaikinimo tvarką.

2. Leidimas teikiamas fiziniams ir juridiniams asmenims, atlikti kasimo darbus Savivaldybės atskirųjų želdynų teritorijoje, vietinės reikšmės kelio juostoje, gatvių raudonuosiuose linijose, urbanizuotų teritorijų viešojoje erdvėje, kai kasama giliau kaip 0,50 m. Papildomai nagrinėjama, ar darbai susiję su eismo uždarymu, apribojimu arba aptvėrimu Savivaldybės viešojo naudojimo teritorijoje.

3. Pagrindinės Tvarkos aprašo sąvokos:

3.1. **Viešojo naudojimo teritorija** – tai Savivaldybės vietinės reikšmės keliai, gatvės pėsčiųjų ir dviračių takai, aikštės, skverai, atskirųjų želdynų plotai ir kita Savivaldybės teritorijoje laisvo valstybinės žemės fondo žemė, dėl kurios nesudarytos nuomos, panaudos sutartys, arba nekilnojamojo turto registre įregistruotas ir Savivaldybės nuosavybės, panaudos, patikėjimo teise valdomas kitos paskirties žemės sklypas.

3.2. **Leidimas** – leidimas atlikti kasimo darbus Savivaldybės viešojo naudojimo teritorijoje, kartu nagrinėjant ir būtinybę atitverti ją ar jos dalį arba apriboti eismą joje.

4. Žemės kasimo darbai atliekami vadovaujantis Lietuvos Respublikos statybos įstatymu, Lietuvos Respublikos savivaldybių infrastruktūros plėtros įstatymu, statybos techniniu reglamentu STR 1.06.01:2016 „Statybos darbai. Statinio statybos priežiūra“, statybos techniniu reglamentu STR 1.01.03:2017 „Statinių klasifikavimas“, statybos techniniu reglamentu STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ ir kitais teisės aktais reglamentuojančiais kasimo darbų ar darbų, susijusių su eismo uždarymu, apribojimu arba aptvėrimu, tvarką ir sąlygas.

5. Už Leidimo išdavimą neimama vietinė rinkliava. Vietinės rinkliavos dydį gali nustatyti Savivaldybės taryba.

**ii skyrius**

**LEIDIMO IŠDAVIMO, GALIOJIMO PRATĘSIMO IR SUSTABDYMO TVARKA**

6. Draudžiama atlikti kasimo darbus (toliau – Darbai) Savivaldybės viešojo naudojimo teritorijoje ar atitverti ją ar jos dalį arba apriboti eismą joje neturint Leidimo (3 priedas).

7. Leidimą vykdyti Darbus viešojo naudojimo teritorijoje, atitverti ją ar jos dalį arba apriboti eismą joje išduoda Savivaldybės vyr. inžinierius arba vyr. inžinierių pavaduojantis asmuo:

7.1. per 5 darbo dienas nuo visų privalomų pateikti dokumentų gavimo dienos. Jei Leidimas neišduodamas, pateikiamas motyvuotas atsakymas, kuriame nurodoma atsisakymo priežastis;

7.2. Įvykus požeminių komunikacijų avarijai (toliau – Avarija), Leidimas išduodamas per 1 dieną po prašymo (2 priedas) pateikimo.

8. Prašymas dėl Leidimo teikiamas Savivaldybei raštu arba el. paštu vrsa[@vrsa.lt](mailto:ekonomika@raseiniai.lt). Prašymas privalo būti pasirašytas, o teikiant elektroninį dokumentą – kvalifikuotu elektroniniu parašu.

9. Leidimas išduodamas statytojui (užsakovui) ar jo įgaliotam asmeniui pateikus visus reikalingus dokumentus:

9.1. prašymas, kuriame nurodytas pareiškėjas, jo adresas, telefono numeris, el. paštas, Darbų tikslas ir pobūdis, tiksli žemės darbų vieta, jų apimtis, pradžia ir pabaiga, darbų vadovo vardas ir pavardė, kvalifikacijos atestato numeris (2 priedas);

9.2. Nacionalinės žemės tarnybos prie Žemės ūkio ministerijos sutikimas dėl kasimo darbų vykdymo valstybinėje žemėje;

9.3. nurodomas statybos leidimo numeris, kai jis gautas per Lietuvos Respublikos statybos leidimų ir statybos valstybinės priežiūros informacinę sistemą „Infostatyba“ (išskyrus statinius, kuriems statyti statybos leidimas nereikalingas);

9.4. statinio techninio projekto arba techninio darbo projekto sklypo sutvarkymo planas su pažymėta žemės darbų vieta, o kai projektas nereikalingas – žemės darbų vykdymo aprašymas ir schema ar projekto ištrauka, kur pažymėti esami ir projektuojami inžineriniai tinklai ir dangos perkasimo vietos bei teritorijos aptvėrimo ribos;

9.5. projekto ištrauka ar brėžinys (geodezinė nuotrauka), kai darbų zonoje yra inžineriniai statiniai (šiluminės trasos, elektros, ryšių, dujų, vandentiekio, lietaus, buitinių nuotekų ar kiti tinklai), suderinta su inžinerinių tinklų naudotojais, valdytojais ar jų savininkais;

9.6. sutartis ar suderinimas dėl medžių, krūmų kirtimo, kai tokie darbai numatomi atlikti;

9.7. žemės darbų organizavimo aprašas;

9.8. papildomi dokumentai:

9.8.1. kai žemės darbai vykdomi vietiniuose keliuose, akligatviuose, gatvėse – apylankų ir kelio ženklų išdėstymo schema, suderinta su Vilniaus apskrities vyriausiojo policijos komisariato Vilniaus rajono policijos komisariatu, sutartis su kelių dangą bei želdinius atkursiančiu rangovu dėl išardytos dangos atstatymo ir želdinių persodinimo arba rangovo ar ūkio būdu statančio statytojo (užsakovo) garantinis raštas, jei šiuos darbus atliks pats rangovas arba statytojas (užsakovas);

9.8.2. kai žemės darbai vykdomi melioruotuose plotuose – statinio statybos arba žemės darbų organizavimo projektas, suderintas su Savivaldybės Žemės ūkio skyriumi, arba šių įrenginių atstatymo suderintas projektas/aprašas;

9.8.3. kai žemės darbai vykdomi nekilnojamųjų kultūros vertybių teritorijose bei jų apsaugos zonose, saugomose teritorijose bei jų apsaugos zonose – teritorijos planą su nurodyta apribojimų riba ir pažymėtomis žemės darbų vykdymo vietomis, suderintą su institucija, vykdančia saugomos teritorijos priežiūrą: Kultūros vertybių apsaugos departamento teritoriniu padaliniu, Neries regioniniu parku, Asvejos regioniniu parku ar Dieveniškių regioniniu parku (atitinkamai); jei vykdant Darbus kartu reikia atlikti ir archeologinius tyrimus, taip pat pateikiama sutartis su tyrimus atliekančia įmone ir pridedamas tyrėjų bei žemės kasėjų suderintas darbų grafikas;

9.8.4. sutartis su žemės savininkais (naudotojais) dėl nuostolių, susijusių su numatomais Darbais, atlyginimo ir šių darbų vietos sutvarkymo, kai statytojas, vykdydamas Darbus, numato laikinai sandėliuoti gruntą ar statybines medžiagas privačioje teritorijoje.

10. Savivaldybės vyr. inžinierius ar jo įgaliotas asmuo apie Leidimo neišdavimą pareiškėją informuoja per 5 darbo dienas nuo prašymo gavimo raštu ar elektroniniu paštu arba apie būtinybę pateikti trūkstamus dokumentus ar informaciją.

11. Savivaldybės vyr. inžinierius ar kitas įgaliotas asmuo Leidimą išduoda per 5 darbo dienas nuo visų tinkamai įformintų dokumentų ir informacijos pateikimo dienos. Išdavęs Leidimą apie jo išdavimą informuoja atitinkamos Savivaldybės seniūnijos seniūną.

12. Leidimas neišduodamas, jeigu:

12.1. pateikti ne visi ar nepatikslinti Tvarkos aprašo 9 punkte nurodyti pasirašyti dokumentai;

12.2. pagal anksčiau išduotą Leidimą, kurio terminas jau pasibaigęs, išardytos dangos neatstatytos pagal Statybos techninį reglamentą STR 1.06.01:2016 „Statybos darbai. Statinio priežiūra“;

12.3. jei asmuo pateikia neišsamų ar netinkamai įformintą prašymą, ar klaidingą informaciją arba pateikia ne visus dokumentus ir informaciją, reikalingą Leidimui išduoti.

13. Jeigu vykdant Darbus aptinkami brėžiniuose nenurodyti inžineriniai tinklai, archeologinis paveldas ar kultūros paveldo objekto vertingosios savybės, darbai turi būti laikinai sustabdomi. Leidimo turėtojas privalo raštu informuoti Savivaldybės vyr. inžinierių apie Darbų sustabdymo pradžią ir pabaigą. Darbus vėl leidžiama vykdyti tik gavus papildomą leidimą iš institucijos, kuriai priklauso aptikti statiniai/ radiniai.

14. Leidimo galiojimo terminas gali būti pratęstas, pateikus argumentuotą laisvos formos prašymą.

15. Leidimas galioja tik Darbams vykdomiems pridedamoje, su Savivaldybės vyr. inžinieriumi suderintoje, Darbų schemoje

16. Leidimo galiojimas netenka galios, jeigu:

16.1. Statytojas pateikė prašymą dėl leidimo galiojimo panaikinimo;

16.2. paaiškėja, kad Leidimo gavėjas Leidimui gauti pateikė melagingus ar suklastotus dokumentus;

16.3. asmuo, atlikdamas Darbus, nesilaiko šio Tvarkos aprašo ir kitų teisės aktų reikalavimų, neužtikrina eismo saugumo, nesutvarko teritorijos;

16.4. Darbai tebevykdomi nepratęsus Leidimo galiojimo termino.

17. Statytojui, praradusiam leidimą ir apie tai raštu informavusiam Savivaldybės vyr. inžinierių, per 3 darbo dienas išduodamas Leidimo dublikatas.

18. Savivaldybės seniūnijos seniūnas, atsakingas už vietinių kelių ir gatvių priežiūros organizavimą, vadovaudamasis Leidimu, kontroliuoja Darbų eigą ir dangų atstatymo terminus, o užbaigus Darbus pasirašo dangų atstatymo ir aplinkos sutvarkymo darbų užbaigimo perdavimo - priėmimo akte (Priedas Nr. 4).

19. Leidimai registruojami Savivaldybės vyr. inžinieriaus tvarkomame Leidimų registre, kuriame turi būti nurodyta: Leidimo numeris, Leidimo išdavimo data, Leidimo gavėjas, adresas, telefono numeris, atliekamų darbų vieta, Leidimo galiojimo terminas, Leidimo pratęsimo terminas, sudarytos sutartys.

**III SKYRIUS**

**AVARIJŲ LIKVIDAVIMAS**

20. Avarijos atveju Leidimo išdavimui Tvarkos aprašo II skyriuje numatyta tvarka netaikoma. Darbai Avarijos padariniams šalinti gali būti atliekami be Leidimo, tačiau apie tai būtina raštu arba elektroniniu paštu pranešti Savivaldybės vyr. inžinieriui, seniūnijos seniūnui ir darbų vykdymo vietoje esančių inžinerinių statinių savininkams (naudotojams, valdytojams). Jei darbai vykdomi keliuose (gatvėse), būtina informuoti Vilniaus apskrities vyriausiojo policijos komisariato Vilniaus rajono policijos komisariatą. Apie avariją, įvykusią kultūros paveldo objektų teritorijose arba saugomose teritorijose ar jų apsaugos zonose, informuojamos už šių objektų priežiūrą atsakingos institucijos. Tuo atveju jeigu Avarijos šalinimo darbai bus vykdomi ilgiau kaip 1 dieną, Avariją likviduojantis asmuo pateikia prašymą išduoti Leidimą, pridedant Darbų vykdymo schemą. Leidimas išduodamas ne vėliau kaip kitą darbo dieną po prašymo pateikimo.

21. Avarijų likvidavimo atveju, kasimo darbai pradedami vykdyti užtikrinant esamų tinklų išsaugojimą, remontą ir dangų atstatymą.

22. Avarijos likviduojamos per 24 val. ir dangos sutvarkomos per 5 darbo dienas. Išardytos dangos visų kategorijų kelių/gatvių važiuojamojoje dalyje sutvarkomos įrengiant laikiną dangą (šaltuoju asfaltbetoniu, betonu), iki kol įrengiama asfaltbetonio danga. Avarijos likvidavimui (įskaitant dangų sutvarkymą) užtrukus ilgiau kaip 5 darbo dienas, statytojas, nepertraukdamas Darbo, privalo Leidimą pratęsti.

23. Tinklų, paklotų gelžbetoniniuose kanaluose, Avarijos likviduojamos ir danga atstatoma per 10 kalendorinių dienų. Avarijai įvykus žiemos metu, dangos atstatymo darbai baigiami, kai leidžia meteorologinės sąlygos, surašomas darbų perdavimo aktas.

24. Likvidavus Avariją, dangos atstatymą ir želdinių atsodinimą užtikrina pažeisto inžinerinio statinio savininkas (naudotojas, valdytojas), o jei Avarija įvyko dėl Darbų, kai gruntas kasamas statybos reikmėms – Darbų rangovas.

**IV SKYRIUS**

**LEIDIMO TURĖTOJO PAREIGOS**

25. Statytojas (rangovas) ar jo įgaliotas asmuo, prieš pradėdamas Darbus, privalo gauti Leidimą.

26. Statytojo (rangovo) paskirtas darbų vykdytojas (vadovas) privalo būti Darbų vykdymo vietoje ir turėti išduotą Leidimą.

27. Leidimo turėtojas privalo laikytis saugos taisyklių, aptverti visas iškasas, įrengti saugius praėjimus pėstiesiems, Darbų vietas pažymėti suderintais kelio ženklais. Kai Darbai atliekami gatvės važiuojamojoje dalyje, iš dalies ar visiškai apribojant eismą, užtikrinti tinkamas eismo sąlygas, įrengti apylankas ir pastatyti kelio ženklus pagal suderintas apylankų ir kelio ženklų išdėstymo schemas. Visų Darbų metu jas prižiūrėti, o baigus Darbus – demontuoti.

28. Darbai turi būti vykdomi laikantis Tvarkos aprašo ir galiojančių techninių, darbų saugos ir kitų teisės aktų reikalavimų bei turi būti vykdomi pagal parengtą dokumentaciją.

29. Vykdant Darbus, želdinius apsaugoti vadovaujantis Želdinių apsaugos, vykdant statybos darbus, taisyklėmis.

30. Išardytos dangos privalo būti atstatytos vadovaujantis Lietuvos Respublikoje galiojančiais įstatymais ir kitais teisės aktais. Ardant važiuojamąją gatvių ar kelių dangą, kai darbai vykdomi važiuojamosios dalies viduryje, išardytos dangos privalo būti atstatytos visu kelio (gatvės) pločiu; kai Darbai vykdomi vienoje važiuojamosios dalies pusėje, išardytos dangos privalo būti atstatytos visu vienos važiuojamosios dalies pusės pločiu. Abiem atvejais ardant kelio (gatvės) važiuojamosios dalies dangą, išardytos dangos privalo būti atstatytos ne mažiau kaip po 1 m į abi puses nuo ardomos dangos ilgio. Gatvių ir kelių bei šaligatvių dangos ir jų pagrindai turi būti įrengiami pagal esamą arba tipinę konstrukciją, atitinkančią gatvės ar kelio kategoriją išlaikant ir/ar atstatant išilginį bei skersinį kelio (gatvės) dangos nuolydį. Atstatant važiuojamąją dalį, kuri neturėjo dangos, įrengiama žvyro danga. Želdiniai atsodinami atsižvelgus į ankstesnę (pradinę) būklę tinkamu sodinti laikotarpiu.

31. Baigus Darbus, vykdytus žiemos metu, nusistovėjus palankiems orams, bet ne vėliau kaip iki gegužės 1 d., privaloma atsodinti medžius, krūmus, gėlynus, pasėti žolę. Vykdant želdinių atkūrimo darbus vadovautis Medžių ir krūmų veisimo, vejų ir gėlynų įrengimo taisyklėmis.

32. Danga, kurios įrengimo ar atnaujinimo darbai buvo finansuojami Europos Sąjungos lėšomis ir po jos įrengimo arba atnaujinimo nėra praėjęs 5 metų laikotarpis, privalo būti atstatyta tokios pat kokybės ir konstrukcijos, kokia buvo prieš vykdant darbus.

33. Už Darbų metu sugadintus antžeminius ir požeminius statinius ir įrenginius (inžinierinius tinklus, apsaugines užtvaras, kelio ženklus, visuomeninio transporto sustojimo vietų ženklus, suolus ir kt.) atsako ir juos atstato darbus vykdęs statytojas (rangovas).

34. Žiemos metu, esant nepalankioms oro sąlygoms, išardytos dangos visų kategorijų gatvių važiuojamojoje dalyje sutvarkomos įrengiant laikiną dangą (įrengiamas skaldos pagrindas ir šaltas asfaltbetonis). Nusistovėjus palankiems orams, laikina danga išardoma ir įrengiama nauja danga iškasoje pagal tipinę konstrukciją, atitinkančią gatvės kategoriją. Pėsčiųjų ir dviračių takų zonoje įrengiamas smėlio pasluoksnis ir laikina danga. Nusistovėjus palankiems orams, bet ne vėliau kaip iki gegužės 1 d. dangos galutinai atstatomos ir apie darbų pabaigą raštu informuojamas jų savininkas (naudotojas, valdytojas). Iki to laiko įrengti laikini pagrindai prižiūrimi ir už jų būklę atsako statytojas (rangovas).

Dangos konstrukcijos ardymo darbai žiemos sezono metu, t. y. nuo gruodžio 1 d. iki kovo 1 d., laikotarpiu gali būti vykdomi tik kelio (gatvės) savininkui pritarus arba kelio (gatvės) savininkui ir inžinerinių tinklų savininkui ar jo įgaliotiems asmenims sudarius sutartį.

35. Statybinės medžiagos turi būti tvarkingai sandėliuojamos, jų negalima sandėliuoti pėsčiųjų ir automobilių eismo zonose. Betono gaminių ir asfaltbetonio laužas išvežamas į atliekų sąvartyną. Draudžiama savavališkai sandėliuoti statybines medžiagas, gruntą ir kt. už statybos aikštelės ribų.

36. Atliktų Darbų kokybės garantinis terminas yra ne mažesnis nei numatytas Lietuvos Respublikos statybos įstatyme. Jei per Lietuvos Respublikos statybos įstatyme numatytą statinio garantinį terminą (skaičiuojant nuo dangos atstatymo dienos) dėl nekokybiškai sutankinto grunto, nekokybiškai įrengtos dangos ar kitų statytojo (rangovo) netinkamai atliktų Darbų, danga nusėda, ištrupa ar atsiranda kiti dangos defektai/pažaidos, darbus vykdęs statytojas (rangovas) privalo juos pašalinti. Kontrolę vykdo turto savininkas.

37. Statytojas (rangovas), atlikęs Darbus, Savivaldybės vyr. inžinieriui pateikia dangų atstatymo ir aplinkos sutvarkymo darbų užbaigimo perdavimo – priėmimo aktą ir suderintą inžinerinių tinklų paklojimo išpildomąją topografinę nuotrauką.

**V Skyrius**

**BAIGIAMOSIOS NUOSTATOS**

38. Šio Tvarkos aprašo reikalavimų laikymosi kontrolę pagal kompetenciją atlieka Savivaldybės vyr. inžinierius ir inžinerinius tinklus eksploatuojančios organizacijos bei Statybos skyriaus specialistai ir seniūnijų seniūnai, atsakingi už vietinių kelių ir gatvių priežiūros organizavimą.

39. Pateiktos paraiškos ir Leidimai registruojami ir saugomi Savivaldybės teisės aktų nustatyta tvarka. Duomenys apie naujų inžinerinių tinklų paklojimą fiksuojami TIIIS (Topografijos ir inžinerinės infrastruktūros informacinė sistema).

40. Savivaldybei ateityje plečiant, rekonstruojant ar kitaip vystant šalia Leidime nurodytų vykdomų darbų (klojamų inžinerinių tinklų ir pan.) esančias gatves (kelius), inžinerinių tinklų valdytojas negalės reikšti pretenzijų projektavimo, projekto vykdymo ar kitiems plėtros darbams, paliekant savivaldybei teisę bet kuriuo momentu reikalauti klojamų inžinerinių tinklų valdytojo iškelti ar pašalinti paklotus tinklus iš gatvių ribų, jei tolesnis jų buvimas trukdo gatvių priežiūrai, naudojimui ar plėtrai.

41. Asmenys, nesilaikantys Tvarkos apraše nustatytų reikalavimų arba vykdantys šiame Tvarkos apraše nurodytus darbus neturint Leidimo, atsako Lietuvos Respublikos įstatymų nustatyta tvarka.

42. Ginčai sprendžiami Lietuvos Respublikos įstatymų nustatyta tvarka.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**